Хъыбар кIэщIхэр
ЦIыкIухэм я IутIыжщ
Сабийхэм я гъэмахуэ зыгъэпсэхугъуэр зыхуей хуэзэу къыщызэрагъэпэщащ Лэскэн районым.
«Кавказым и пшэплъ» (Ташлы-Тала), «Псынэ» (Арщыдан) гъэмахуэ лагерхэм сабий 1000-м щIигъум зыщагъэпсэхунущ. Иджыпсту абыхэм щыIэ япэ гупхэм я дэтхэнэ зы махуэри нэгузыужьу зэрырагъэкIуэкIыным гъэсакIуэхэр хущIокъу.
Гъэмахуэ мазищым къриубыдэу лагерхэр зэрылэжьэну программэхэр цIыкIухэм тэмэму зэрызагъэпсэхун хуей мардэхэм сыткIи тещIыхьауэ зэхалъхьащ. Абыхэм япкъ иткIэ, сабийхэм я зэхэщIыкIым зезыгъэужь джэгукIэ гъэщIэгъуэнхэр, узыншагъэр езыгъэфIакIуэ спорт зэхьэзэхуэхэр драгъэкIуэкI. Псом хуэмыдэу цIыкIухэр яфIэфIу дунеяплъэ макIуэ. Зи гугъу тщIы гъэмахуэ лагерхэр Лэскэн районым и мэзылъэ щIыпIэ нэхъ дахэ дыдэхэм хэтщ, псы Iэрышэхэр йожэх.
Мы гъэм «Кавказым и пшэплъ», «Псынэ» лагерхэм зыщагъэпсэхунущ бынунагъуэшхуэхэмрэ хуэмыщIауэ псэу унагъуэхэмрэ къахэкIа сабий куэдым.
«ЗэфIэкI зиIэхэм я вагъуэбэ»
«ЗэфIэкI зиIэхэм я вагъуэбэ» фIэщыгъэм щIэту Тэрч районым щекIуэкIащ егъэджакIуэ хорхэм я фестиваль. Курыт еджапIэ 15-м щыщу абы цIыху 225-м я зэфIэкI щагъэлъэгъуащ.
Тэрч район администрацэм и Iэтащхьэ Пэнагуэ Максим бжьыпэр зыубыдхэм ахъшэ саугъэту яхуигъэува сом мин 40-м иджыри хигъэхъуэжащ. Лъэпкъ уэрэдхэмрэ пшыналъэхэмрэ псоми яфIэкIыу зыгъэзэщIа Новэ-Хьэмидей курыт школым и егъэджакIуэхэм Гран-прир къахьащ.
Фестивалым и унэтIыныгъэ щхьэхуэхэмкIэ къахэжаныкIахэми саугъэтхэр иратащ. Хор гупхэм яхэтакъым, щIыналъэ администрацэм зи цIэ фIыкIэ иримыIуа.
МазитI лэжьыгъэм кърикIуахэр
Дзэлыкъуэ районым щыхэплъэжащ ди республикэм и жылагъуэхэр зэщIэгъэкъэбзэным, щхъуантIагъэхэр хэсэным теухуа мазитI лэжьыгъэм кърикIуахэм.
Къуажэхэм къыщрахьэлIа лэжьыгъэхэр къапщытащ къабзагъэм, хабзэм къемызэгъыу къэунэхуа пхъэнкIий идзыпIэхэм, кхъэхэмрэ абыхэм екIуалIэ гъуэгухэм я щытыкIэхэм я лъэныкъуэхэмкIэ. А унэтIыныгъэхэмкIэ щхьэж къилэжьа баллхэри хуагъэувыжащ. Ахэр къагъэсэбэпыжынущ жылагъуэ нэхъ къабзэ дыдэхэр къыщыхахкIэ.
МазитI лэжьыгъэм кърикIуа IуэхуфIхэр нэрылъагъущ. Абыхэм я фIыгъэкIэ уэрамхэр жэщым къэгъэнэхунымкIэ щыIа зэхуэмыхъуныгъэхэр ягъэзэкIуэжащ, кIэрыхубжьэрыхухэр дэзыш IэнатIэхэр къызэрагъэпэщащ.
Лъостэн Музэ.
